Öljy- ja biopolttoaineala ry:n varatoimitusjohtaja Pekka Huttula sanoo bensan hinnan olleen lähes koko vuoden laskusuunnassa. Hinnoissa ei enää juurikaan ole laskuvaraa.

Mistä on kyse? Bensan litrahintaan ei ole odotettavissa isoja muutoksia suuntaan tai toiseen.

Öljy- ja biopolttoainealan yhdistyksen mukaan bensan hinta on ollut koko vuoden laskusuunnassa.

Yhdistyksen mukaan tilanne on autoilijan kannalta hyvä, koska euroja säästyy muuhun kulutukseen.

95-oktaanisen bensan litrahinta Suomessa vaihtelee noin 1,3–1,4 euron välillä riippuen paikkakunnasta ja paikkakunnan kauppiaiden kilpailutilanteesta. Öljy- ja biopolttoaineala ry:n varatoimitusjohtaja Pekka Huttula sanoo, että bensan hinta on ollut koko vuoden laskusuunnassa.

– Autoilijoiden kannalta tilanne on nyt hyvä, sillä euroja säästyy enemmän muuhun kulutukseen. Hintatilanteella on myönteinen vaikutus yhteiskuntaan.

– Hinnat ovat nyt sillä tasolla, että bensan hintaa ei voi enää laskea. Bensan veroton litrahinta on noin 45 senttiä, ja siihen sisältyy muun muassa raakaöljyn valmistus-, varastointi- ja kuljetuskustannukset ja kauppiaan marginaali. Lopputuotteen hinnasta lähes 70 prosenttia on veroja, Huttula sanoo.

Bensan veroton litrahinta on noin 45 senttiä. Pekka Huttula

Bensatankilla käydään Suomessa ahkerimmin kesäaikaan, eivätkä joulu tai muut juhlapyhät vaikuta Huttulan mukaan bensan menekkiin samalla tavalla.

Bensan hintaa seurataan nettisivuilla

Maailmalla analyytikot ovat Pekka Huttulan mukaan sitä mieltä, että öljymarkkinoilla ei ole isoja muutoksia odotettavissa – suuntaan tai toiseen. Mutta vaikka raakaöljyn hinta tästä vielä laskisikin, ei Suomessa saa bensaa tämän halvemmalla.

Vaikka hintaan ei ole odotettavissa isoja muutoksia, seuraavat suomalaiset autoilijat mielenkiinnolla bensan hintaa ainakin muutamalla nettisivustolla. Muun muassa Polttoaine.net (siirryt toiseen palveluun) -sivustoa päivitetään autoilijoiden ilmoittamien hintatietojen perusteella.

Paikkakunta 95E diesel Kajaani, Purolan TB 1,359 1,189 Kajaani, Neste Oil Express 1,329 1,149 Kuhmo, Shell 1,399 1,219 Kuhmo, Neste Oil 1,399 1,259 Kuopio, ABC Pitkälahti 1,359 1,169 Oulu, Shell Haapalehto 1,329 1,139 Tampere, Neste Lielahti 1,359 1,169 Turku, Koulutien ABC 1,389 1,189 Turku, Kaskentien Neste Oil 1,384 1,125 Rovaniemi, Erottajan Shell 1,379 1,199

Yle on kerännyt hintatiedot maanantaina 28.12.2015 klo 11.45–15

– Liikkumavara polttoaineen hinnassa on vain muutamia senttejä, ja paikallinen kilpailu ratkaisee liikkumavaran. Bensan hinnat vaihtelevat paikkakunnittain ja paikkakunnan sisälläkin, koska kauppiaat käyvät asiakkaista kilpailua, Pekka Huttula sanoo.

Bensiinin hinnat vaihtelevat paikkakunnittain ja paikkakunnan sisälläkin, koska kauppiaat käyvät asiakkaista kilpailua. Pekka Huttula

Sähköllä tai muulla käyttövoimalla käyvät autot tulevat öljy- ja biopolttoainealan yhdistyksen arvion mukaan yleistymään hitaasti.

– Nestemäiset polttoaineet tulevat olemaan liikkuvan kaluston pääasiallisena käyttövoimana vuoteen 2050 asti. Näyttää siltä, että bensan kulutus laskee muun käyttövoiman vuoksi hitaasti ja marginaalisesti, varatoimitusjohtaja Pekka Huttula sanoo.

– Sen sijaan autojen energiatehokkuus on moottoreiden kehittyessä parantunut huomattavasti, ja moottoribensiinin tarve on sen vuoksi vähentynyt tasaisesti parin viime vuosikymmenen aikana.